Tallinna linnavolikogu otsusel loodud sihtasutus Tallinna Televisioon asus saateid tootma juba aastal 2011 ning valdav osa erakondi on lubanud võimule saamise korral selle tegevuse päevapealt lõpetada. See tähendab omakorda, et kes iganes saab TTV uueks kaasomanikuks, tuleb tal arvestada vägagi ebastabiilse poliitilise partneriga.

Lisaks tuleb suure tõenäosusega arvestada sellega, et telemeeskonna seas ja programmis tuleb teha kapitaalremont ning see ei saa olema odav ning vaevatu ettevõtmine. Samas on TTV-l suurepärane levi ja seega alus reitingu ning omatulu tõstmiseks.

Võib olla just kõigi nende asjaolude tõttu pole linnavõim asunud partnereid leidma avalike läbirääkimiste teel, vaid poolsalajasi kontakte kombates. Seda, et kontaktid võimalike ostjatega on loodud, kinnitavad allolevas intervjuus nii TTV juhatuse liige kui lisatud kommetaaris TTV nõukogu esimees.

Tallinna televisiooni juhatuse liige Taavi Pukk tõdeb nimelt, et osaluse müügi plaan on selge, ent läbirääkimiste asemel räägib ta kontaktidest võimalike ostjatega. Tulevase müügi nimel on juba asutud programmi tasakaalustama ning omatulu on kasvanud lausa mitu korda.

Linnapea ning ühtlasi sihtasutuse nõukogu esimees Taavi Aas märgib, et Tallinna TV positsioon on järjest paranemas. Võimalikud investorid ootavad aga palju suuremat läbipaistvust ja «susserdamise» lõpetamist ning ei näe hetkel TTVs head ostuobjekti isegi juhul, kui neil endil televäljund praegu puudub.

INTERVJUU: TAAVI PUKK

Taavi Pukk FOTO: Aivar Pau

Aivar Pau: Teada on informatsioon, et Tallinna linnavõimudel on olnud müügi osas kontakte vähemalt kolme Eestis tegutseva meediakontserniga. Kas plaan on maha müüa kogu ettevõte või osa sellest?

Taavi Pukk: Olen saanud nii Tallinna linnavalitsuselt kui Tallinna televisiooni nõukogult signaali, et kui rääkida läbi, siis ikka osaluse müügi üle. Linn ei taha hetkeseisuga seda [televisiooni - AP] täielikult ära anda. Kuna ka TTV nõukogu juhib linnapea, siis on televisioon linna jaoks eriliselt oluline.

Samas: kuna otsuse peab langetama linnavolikogu, siis võib osaluse suuruse küsimus takerduda poliitilistesse vaidlustesse. Ennustan pikka ja keerulist protsessi.

Kas televisiooni juhatus on ka mingil määral läbirääkimistesse kaasatud?

Me ei ole istunud mingisuguse ühise laua taga, aga oleme linnavalitsusega nendel teemadel kontaktis. Seda kindlasti ei ole, et keegi üritab midagi kellegi seljataga teha. Juhatus allub nõukogule ja linnavolikogule, kes on meie sihtasutuse ellu kutsunud – suuname tööd lähtuvalt neist laekuvatele suunistele.

Kui läbirääkimised peaksid algama, siis kindlasti osaleb neis ka juhatus, kuna meie käes on igapäevane informatsioon, mis ja millal siin toimub.

Milline on konkreetsem plaan: millal Tallinna televisioon müüakse?